Ma ! Arru an amzer gaer, ha setu ar gelionenn baour é tivorfiliñ d'he zro, pell àrlerc'h ar c'helion gwir hag a gomañs pobliñ hor buhezioù. Dre he nijadennoù kentañ en aer sklaer he deus gwelet pasapl a draoù dija, ha c'hoant he dehe da gomz anezhe, da ziskouez petra  en deus plijet dezhi pe pas. Da lâret ivez e beg peseurt hentoù emañ bet é vale, da reiñ c'hoant d'an dud da vonet get an hentoù-se, kar ne spir ket he divaskelligoù evit monet dreze-holl ! Setu eh a da añse dihuniñ, tammigoù, an deizioù-mañ. Da gomañs, komz ag ar film "an Arvest" (Le bistrot du coin) a zo bet lakaet da bas er salioù-sinema er prantad paset-mañ, hag a zo moaien deoc'h gwelet c'hoazh e meur a sal. Plijet en deus d'ar gelionenn. N'eo ket e oa ur film brav-spontus, nann. Kentoc'h ur seurt  c'hoariva filmet, get tudennoù droch, mes ar re-se, èl e kement c'hoari margodennoù a zo, a lâr traoù gwir a-ziàrnomp. Ar film-mañ a zo bet bannet e galleg hag àr-un-dro e c'hwec'h yezh ag ar Frañs, brezhoneg, chti, okitaneg, alzasianeg ha kreoleg (kani ar Gwadloup ?). Ur soñj vrav, d'am soñj, hag a lak an dud da sellet doc'h ur film nevez, e brezhoneg, ur film fentus evit ur wezh, a lak an dud da glevet komz ag ar yezhoù-se... Sot eo ar gelionenn get an okitaneg ha c'hoant a-walc'h he dehe da welet ar film er  yezh-se. N'eo ket ur bennoberenn marse, na petra 'vern deomp ? N'eus ket pennoberennoù hepken nag e galleg nag e saozneg. Sur eo, afer hon eus a filmoù skrivet ha filmet e brezhoneg doc'htu-kaer, edan berr, a filmoù brav ha gwir. Mes n'hon eus ket trawalc'h a draoù betek bremañ evit gober beg moan !